ЯхузэфIэкI ящIэу зэкъуэтщ
Налшык къалэ ЛэжьыгъэмкIэ, цIыхухэр IэнатIэкIэ къызэгъэпэщынымрэ социальнэ дэIэпыкъуныгъэхэмкIэ и центрым иджыблагъэ щызэхуашэсащ Афганистаным щекIуэкIа зауэм хэтахэр. ЗэIущIэм щыхэплъэжащ «Ветеран» Къэбэрдей-Балъкъэр щIыналъэ зэгухьэныгъэм и мыгъэрей лэжьыгъэм.
IуэхущIапIэм и унафэщI Былымгъуэт Беслъэн щыгъуазэ дызэрищIамкIэ, мы зэманым зэгухьэныгъэм къызэщIеубыдэ ветеран 400-м нэс. Ахэр жыджэру республикэм и жылагъуэ гъащIэм хэтщ, псом хуэмыдэу абыхэм я нэIэ трагъэт щIэблэм: махуэ хэхахэм курыт школхэм щIалэгъуа-лэм щадолажьэ.
Зэгухьэныгъэм лэжьыгъэшхуэ ирегъэкIуэкI ветеранхэр хущхъуэкIэ къызэгъэпэщын и лъэныкъуэкIэ. КъищынэмыщIауэ, мы гъэм цIыху 25-рэ абы пщIэншэу игъэкIуащ Налшык и зыгъэпсэхупIэхэм.
— Донецкрэ Луганскрэ щыпсэу ветеранхэм папщIэ, ТекIуэныгъэ Иным ирихьэлIэу ерыскъы тонни 8 едгъэшащ. Ди зэгухьэныгъэр къызэрызэдгъэпэщрэ куэд мыщIами, си гугъэмкIэ, лэжьыгъэфI тхузэфIэкIащ, — жиIащ Былымгъуэтым. — Къыхэгъэщыпхъэщ, зэгухьэныгъэм хэт ветеранхэм ди щIыналъэм щрагъэкIуэкIа спартакиадэ зыбжанэм ехъулIэныгъэ хъарзынэхэр къызэрыщахьар. ДыщыгуфIыкIащ афган зауэм теухуауэ ди телевиденэм триха «Моя судьба — в судьбе России» фильмым Урысейм япэ увыпIэр къызэрыщихьами.
«Ди IуэхущIапIэр сыт щыгъуи хущIэкъунущ Афган зауэм хэтахэм, абы фэбжь хэзыхахэм лэжьыгъэкIэ е зыхуэныкъуэ гуэркIэ зэрыдэIэпыкъунум. Мы зэманым дэ долэжь зи узыншагъэм сэкъат иIэ цIыхухэм IэнатIэ къазэрыхуэдгъуэтынум теухуа программэр убзыхуным», — жиIащ Налшык къалэ ЛэжьыгъэмкIэ, цIыхухэр IэнатIэкIэ къызэгъэпэщынымрэ социальнэ дэIэпыкъуныгъэхэмкIэ и центрым и унафэщI Каннуниковэ Татьянэ.
Ветеранхэм иратащ медалхэмрэ саугъэтхэмрэ.
БАГЪЭТЫР Луизэ.
Сурэтхэр Къарей Элинэ трихащ.
